ROZHODNUTIE KOMISIE
zo 6. januára 2006,
ktorým sa mení a dopĺňa príloha I k rozhodnutiu Rady 79/542/EHS v súvislosti s prechodnými opatreniami pre tranzit živých zvierat z Bulharska a Rumunska cez Bývalú juhoslovanskú republiku Macedónsko, Srbsko a Čiernu Horu
[oznámené pod číslom K(2005) 5885]
(Text s významom pre EHP)
(2006/9/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2004/68/ES z 26. apríla 2004, ktorá ustanovuje pravidlá zdravia zvierat pre dovoz a tranzit určitých živých kopytníkov do Spoločenstva a cez Spoločenstvo, mení a dopĺňa smernicu 90/426/EHS a 92/65/EHS a ruší smernicu 72/462/EHS (1), najmä na jej článok 3 ods. 1 a článok 17,
keďže:
(1)
V časti 1 prílohy I k rozhodnutiu Rady 79/542/EHS z 21. decembra 1979, ktorým sa navrhuje zoznam tretích krajín alebo ich častí a ustanovujú sa podmienky udeľovania certifikátov o zdravotnom stave zvierat a zdravotnej neškodnosti na dovoz určitých druhov živých zvierat a ich čerstvého mäsa do Spoločenstva (2), sa ustanovuje zoznam tretích krajín a častí tretích krajín, z ktorých sa členským štátom povoľuje dovážať určité druhy živých zvierat.
(2)
V časti 1 v prílohe II k rozhodnutiu 79/542/EHS pre dovoz mäsa do Spoločenstva sú uvedené Bývalá juhoslovanská republika Macedónsko, Srbsko a Čierna Hora, avšak nie sú uvedené v prílohe I časti 1, a preto dovoz živých zvierat, na ktoré sa vzťahuje toto rozhodnutie, do EÚ a ich tranzit cez EÚ nie je v súčasnosti povolený.
(3)
Stav výskytu chorôb je však v týchto krajinách prijateľný a okrem toho by bolo v záujme dobrých životných podmienok zvierat vhodné povoliť tranzit jatočných zvierat cez tieto krajiny s dodržaním určitých podmienok. Na prechodné obdobie do 31. decembra 2006 a do obdobia, kým sa uskutoční misia Komisie do týchto krajín, môže byť preto tranzit cez tieto krajiny povolený pri zásielkach živých zvierat uvedených v rozhodnutí 79/542/EHS určených na priame usmrtenie, ktoré pochádzajú z pristupujúcich krajín Bulharska a Rumunska a sú určené pre členský štát. Toto prechodné obdobie sa uplatňuje len pre Bulharsko a Rumunsko s ohľadom na ich zamýšľaný prístup.
(4)
Na zabezpečenie zdravotného statusu jednotlivých zásielok sa musia stanoviť ďalšie podmienky, ako je napríklad zapečatenie nákladných áut a opečiatkovanie certifikátu.
(5)
Časť 1 prílohy I k rozhodnutiu 79/542/EHS by sa preto mala zodpovedajúcim spôsobom zmeniť a doplniť.
(6)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Časť 1 prílohy I k rozhodnutiu 79/542/EHS sa nahrádza znením v prílohe k tomuto rozhodnutiu.
Článok 2
Toto rozhodnutie sa uplatňuje od 12. januára 2006.
Článok 3
Toto rozhodnutie je určené členským štátom.
V Bruseli 6. januára 2006